da en en en fr de da id da nb da da en de da da da da da nb nb da de en en
Lørdag d. 13. maj 2017 kl. 11:23 af Henrik Pfaff
Om det så fremover har skræmt de to debutanter, Mikkel Boring (måske bedre kendt som Mikkel Kremmer alias Mikkel Petersen) og Sibghat Riaz væk fra fremtidige kampe, må tiden vise. Mikkel var efter 12 års fravær fra cricket blevet overtalt til at begynde igen (De Gamle var igen i problemer med at kunne stille 8 mand til kampen) og Sibghat havde efter 9 måneders pause igen fået lyst til at spille, hvilket gjorde, at holdet kunne stille 8 mand.
Mikkel Borring - Debutant
Sibghat - Lysten er der igen
Som altid var det spændende, om anføreren, i skikkelse af Allan From, ville vinde eller, som vi plejer at gøre, tabe lodtrækningen. Medens skriverkarlen, Flemming Søegaard, var i gang med de indledende manøvrer i regnskabsbogen, blev det højlydt af anføreren pointeret, at han skam havde VUNDET lodtrækningen som den selvfølgeligste ting i verden og efterfølgende havde valgt at gå til gærdet. Per Kyhe, som vores trofaste dommer, havde henset til vejrliget for en gang skyld iført sig en let vindjakke. Han påstod hårdnakket efter kampen, at han på intet tidspunkt frøs, mens han stod derude i pivstormen, så det må vi jo tro på.
Vore to åbnere, Tahir Siddique (28*) og Shafqat Riaz (28*), virkede ikke, som om de var bekendt med, at festfyrværkeri er forbudt på denne tid af året, for de holdt et imponerende scoringstempo med godt 10 point pr. over. Efterfølgerne Allan Majgaard (25*) og kaptajnen Allan F. (28*) ville på ingen måde stå tilbage for de to første. Og da stilen ligesom var lagt, kunne Thomas Vestergaard (22*) og Dennis Zachariasson (21*) lige så godt fuldende halvlegen til en imponerende score på 167 point uden tab af et eneste gærde. Udenfor kunne de to debutanter, Sibghat og Mikkel konstatere, at de måtte vente til en ny kamp med at komme til gærdet.
Til gengæld fik de begge lov til at åbne kastningen, hvor det var tydeligt, at Mikkel (0 for 26) lige skulle have fjernet rusten i skulderleddet. Bedre gik det for Sibghat (1 for 17), der jo heller ikke havde ligget stille så længe. Til at gøre arbejdet færdigt blev Dennis (0 for 23) og Thomas (1 for 20) bragt i anvendelse. 90 point blev det til for KB/Soraner på de aftalte 16 overs.
Herefter var det tydeligt, at det gjaldt for spillerne om hurtigt at komme i bad for at få varmen tilbage i de gamle kroppe. Oppe i baren var det ikke, som man umiddelbart skulle tro, debutanterne, der var vært ved en kop fadøl, men til gengæld KB/Soranernes Mark Skotland, der var gæst(e)giver (det lykkedes ikke for referenten at finde ud af hvorfor).
Så er der dømt voksen hygge i varme omgivelser
Svanholm 167 for 0 på 16 overs
KB/Soraner 90 for 2 på 16 overs
Fra en temmelig gennemblæst referent